S-3205/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 7. júní 2022, á hendur A-kk-þgf Þ-kk-þgf, kt. [...], [...], Reykjavík, „fyrir eftirtalin brot:

1. Umferðarlagabrot með því að hafa, miðvikudaginn 22. apríl 2020 ekið bifreiðinni [...] sviptur ökurétti með 111 km hraða á klukkustund norður Reykjanesbraut að Brunnhólum, þar sem leyfður hámarkshraði var 90 km á klukkustund.

Telst brot þetta varða við 3. mgr. 37. gr. og 1. mgr. 58. gr. sbr. 1. mgr. 95. gr. umferðarlaga nr. 77/2019.

2. Umferðalagabrot með því að hafa, laugardaginn 2. október 2021 ekið bifreiðinni [...]sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 250 ng/ml og tetrahýdrókannabínól 16 ng/ml) um Háholt við Miklaholt í Hafnarfirði, þar sem lögregla stöðvaði aksturinn.

Teljast brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

3. Fíkniefnalagabrot með því að hafa á sama tíma og greinir í 2. tl. haft í vörslum sínum 0,64 gr. af tóbaksblönduðu kannabisefni sem lögreglan fann við öryggisleit á ákærða og lagði var hald á.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 803/2021.

Þess er krafist að ákærði verði dæmdur til refsingar, til greiðslu alls sakarkostnaðar og sviptingar ökuréttar, skv. skv. 99. og 101. gr. laga nr. 77/2019. Jafnframt er þess krafist að ákærði verði dæmdur til að sæta upptöku á 0,64 gr. af tóbaksblönduðu kannabisefni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 27. júní 2022, var ákærða gert að sæta fangelsi í 60 daga í Héraðsdómi Reykjavíkur 21. janúar 2021 fyrir að hafa ekið sviptur ökuréttindum og undir áhrifum ávana og fíkniefna. Ákærði var jafnframt sviptur ökurétti ævilangt frá uppsögu dómsins að telja. Dómurinn var að hluta til hegningarauki við sektardóm Héraðsdóms Reykjavíkur 25. maí 2020, fyrir að hafa ekið sviptur ökuréttindum og undir áhrifum ávana og fíkniefna. Sá dómur var að hluta til hegningarauki við tvær lögreglustjórasáttir sem ákærði gekkst undir 23. september 2019 vegna aksturs undir áhrifum ávana- og fíkniefna.

Brot ákærða samkvæmt ákærulið nr. 1 í máli þessu var framið fyrir uppsögu framangreindra dóma og verður ákærða því gerður hegningarauki vegna brotsins nú, sbr. 78. gr. almennra hegningarlaga nr. 19/1940.

Brot ákærða samkvæmt ákæruliðum nr. 2 og 3 voru hins vegar framin eftir uppsögu dóms 21. janúar 2021 og við ákvörðun refsingar verður því við það að miða að ákærði hafi með því unnið sér til refsingar í fjórða sinn vegna aksturs undir áhrifum ávana- og fíkniefna og í þriðja sinn vegna aksturs sviptur ökurétti, allt innan ítrekunartíma í skilningi 71. gr. almennra hegningarlaga nr. 19/1940.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 90 daga.

Ævilöng svipting ákærða er áréttuð.

Með vísan til lagaákvæða í ákæru eru gerð upptæk 0,64 gr. af tóbaksblönduðu kannabisefni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði greiði 135.507 krónur í sakarkostnað.

Af hálfu ákæruvaldsins flutti málið B-kk-nf S-kk-nf S-kk-nf saksóknar fulltrúi.

K-kk-nf K-kk-nf aðstoðarmaður dómara kveður upp dóm þennan.

DÓMSORÐ:

Ákærði, A-kk-nf Þ-kk-nf, sæti fangelsi í 90 daga.

Ævilöng svipting ákærða er áréttuð.

Ákærði sæti upptöku á 0,64 gr. af tóbaksblönduðu kannabisefni.

Ákærði greiði 135.507 krónur í sakarkostnað.

K-kk-nf K-kk-nf